Document ID: 32009R0054

KOMISSION ASETUS (EY) N:o 54/2009,
annettu 21 päivänä tammikuuta 2009,
yhteisön tariffikiintiöiden avaamisesta ja hallinnoinnista Färsaarilta peräisin olevien tiettyjen kalojen ja kalastustuotteiden osalta annetun asetuksen (EY) N:o 669/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön tariffikiintiöiden ja tariffikattojen avaamisesta ja hallinnoinnista, yhteisön valvonnan järjestämisestä tietyille Färsaarilta peräisin oleville kaloille ja kalastustuotteille sekä yksityiskohtaisten sääntöjen määrittelemisestä näiden toimenpiteiden muuttamiseksi ja mukauttamiseksi sekä asetuksen (EY) N:o 1983/95 kumoamisesta 14 päivänä huhtikuuta 1997 annetun neuvoston asetuksen (EY) N:o 669/97 (1) ja erityisesti sen 5 artiklan 1 kohdan,
sekä katsoo seuraavaa:
(1)
EY:n sekä Tanskan ja Färsaarten sekakomitean tekemällä päätöksellä N:o 2/2008 (2008/957/EY) (2) muutettiin Euroopan yhteisön sekä Tanskan hallituksen ja Färsaarten maakuntahallituksen välisen sopimuksen pöytäkirjan 1 liitteessä olevia taulukoita I ja II.
(2)
Sopimuksen muutetussa pöytäkirjassa 1 määrätään kolmesta uudesta vuotuisesta tariffikiintiöstä, jotka koskevat Färsaarilta peräisin olevien tiettyjen kalojen ja kalastustuotteiden tuontia yhteisöön. Uusia tariffikiintiöitä on määrä soveltaa 1 päivästä syyskuuta 2008. Näiden uusien tariffikiintiöiden käyttöönotto edellyttää muutoksia asetuksessa (EY) N:o 669/97 olevaan tariffikiintiöiden alaisten kalojen ja kalastustuotteiden luetteloon.
(3)
Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 (3) säädetään tulli-ilmoitusten vastaanottamisjärjestyksen mukaisesti käytettäviksi tarkoitettujen tariffikiintiöiden hallinnointijärjestelmästä. Färsaarten viranomaisten, Euroopan unionin jäsenvaltioiden tulliviranomaisten ja komission tiiviissä yhteistyössä harjoittaman hallinnoinnin yksinkertaistamiseksi ja tehostamiseksi kyseistä hallinnointijärjestelmää olisi sovellettava myös asetuksessa (EY) N:o 669/97 säädettyihin tariffikiintiöihin.
(4)
Tässä asetuksessa säädettyjen tariffikiintiöiden määrät vuodelle 2008 olisi laskettava suhteessa päätöksessä N:o 2/2008 (2008/957/EY) säädettyihin perusmääriin sen mukaan, kuinka paljon vuotta on kulunut tariffikiintiöiden voimaantuloon mennessä.
(5)
Asetusta (EY) N:o 669/97 olisi näin ollen muutettava.
(6)
Päätöksen N:o 2/2008 (2008/957/EY) mukaisesti uusia tariffikiintiöitä on määrä soveltaa 1 päivästä syyskuuta 2008. Näin ollen tätä asetustakin olisi sovellettava kyseisestä päivästä alkaen.
(7)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 669/97 seuraavasti:
1)
Korvataan 2 artikla seuraavasti:
”2 artikla
Tässä asetuksessa vahvistettuja tariffikiintiöitä hallinnoidaan komission asetuksen (ETY) N:o 2454/93 308 a, 308 b ja 308 c artiklan mukaisesti.”
2)
Muutetaan liite tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä syyskuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä tammikuuta 2009.

Labels: 3
18
17
6